Angrepet under stort redaksjonsmøte - planla spesialnummer om sharia
Redaksjonen i Charlie Hebdo satt i et møte der de planla et spesialnummer av satiremagasinet viet islam, da terroristene angrep, melder fransk TV. Ifølge fransk TV og BBC planla redaksjonen en spesialutgave av magasinet som skulle ta for seg islamisme. Spesialutgaven skulle hete «Sharia Hebdo». Hittil er 12 personer bekreftet drept i angrepet. I tillegg til Charlie Hebdos redaktør, Stéphane Charbonnier, skal de tre tegnerne Jean Cabut, George Wolinski og Bernhard Verlhac, best kjent under navnet Tignous, være blant de drepte etter angrepet. Det melder en rekke franskemedier.Få minutter før onsdagens angrep, la det venstreorienterte franske satiremagasinet Charlie Hebdo ut en tegning av IS-lederen Abubakr al-Baghdadi med følgeteksten «Beste hilsener, forresten» på Twitter. Abubakr al-Baghdadi regnes som en av verdens mest ettersøkte og farlige jihadister. Twitter-meldingen er langt fra den eneste gangen at magasinet har provosert muslimer. Bladet kommer ut en gang i uken og består av tegneserier, vitser og polemiske tekster. Redaktøren har tidligere sagt at profilen er antireligiøs og venstreorientert.I januar 2013 ga magasinet ut et 64 sider langt spesialnummer med karikaturer om profeten Muhammeds liv, som vakte svært sterke reaksjoner. Ifølge redaktøren fikk magasinet inspirasjon til spesialutgaven om Muhammed etter bråket rundt Jyllands-Postens publisering av Muhammed-karikaturene. Charbonnier sa videre at det er viktig å bli kjent med Muhammed.– Hvis folk ønsker å bli sjokkert, så blir de det, sa redaktør i Charlie Hebdo, Stéphane Charbonnier. – Før man ler av en skikkelse, bør man kjenne ham. Vi vet mye om livet til Jesus, men ingenting om Muhammed, uttalte Charbonnier videre, ifølge nyhetsbyrået AFP. Magasinet trykket de omstridte danske Muhammed-karikaturene i 2006, og ble som følge av dette saksøkt av to muslimske organisasjoner – men saken kom ikke for retten. I november 2011 ble magasinets redaksjonslokaler angrepet med bensinbomber. Angrepet kom kun få dager etter at bladet hadde utnevnt profeten Muhammed til redaktør for deres neste utgave – og prydet forsiden med en karikaturtegning av profeten som i en snakkeboble sier «100 piskeslag hvis du ikke dør av latter». For anledningen døpte magasinet seg om til «Charia Hebdo». Ifølge utgiveren var spesialnummeret en «feiring» av at islamistpartiet Ennahda seiret under valget i Tunisia, samt at Libyas nye makthavere nylig hadde forsikret om at landet i fremtiden skal styres etter islamsk sharia-lovgivning.Redaktøren Stephane Charbonnier sa den gang til BBC at islam ikke kunne være ekskludert fra pressefriheten. – Dersom vi kan tulle med alt i Frankrike , om vi kan snakke om alt i Frankrike utenom Islam eller konsekvensene av islamisme, så er det irriterende. Til tross for både angrep, trusler og anmeldelser har Charlie Hebdo fortsatt å trykke tegninger av Muhammed.– De har stått opp for ytringsfriheten. Uavhengig av hva man måtte mene om de tegningene eller karikaturene de har trykket, så har de forsvart ytringsfriheten hele veien.sier VGs politiske redaktør Hanne Skartveit om magasinet Charlie Hebdo. – Om man strekker ytringsfriheten langt så må man forvente raseri og kanskje demonstrasjoner. Men man skal aldri akseptere at noen bruker vold mot ord. Man skal aldri bruke vold mot ytringer.Fransk journalistikk har en lang tradisjon innen satire, som strekker seg tilbake til Marie Antoinettes tid. Historisk var det kongefamilien som ble utsatt for historier, ofte illustrert med bilder av seksuelle krumspring og korrupsjon ved hoffet i Versailles. I dag er det politikere, politiet, bankene og religion som står i sentrum for satiren. Charlie Hebdo har i en årrekke publisert satiriske saker og karikaturer som omhandler islam og profeten Muhammed. Ifølge Le Express var det flere journalister i redaksjonslokalet til Charlie Hebdo i dag enn vanlig, på grunn av et seminar. Lokalene til flere andre store medier i Paris er nå sperret av og persiennene i byggene stengt
Magasinet Charlie Hebdo har flere ganger provosert muslimer ved å trykke karikaturtegninger av profeten Muhammed.